 NA RICHARD MUNGUTI MHASIBU katika mamlaka ya ujenzi wa barabara za mashambani (KeRRa) ambaye akaunti yake ya Sh21 milioni za mahari ilifungwa, atajua hatima yake Novemba 9. Akaunti ilifungwa baada ya Tume ya Maadili na Kupambana na Ufisadi Nchini (EACC) kuwasilisha kesi mahakamani ikitilia shaka chanzo cha pesa hizo. Leo Jumatano, Daniel Munywoki Wambua, kupitia kwa wakili Danstan Omari amemuomba Jaji Nixon Sifuna kuagiza akaunti yake ifunguliwe ili alipe mahari Ijumaa, wakati wa sherehe za Mashujaa Dei. “Ninaiomba hii mahakama ifungue akaunti ya Bw Wambua ili alipe mahari mnamo sikukuu ya Mashujaa,” wakili Omari amemrai wakili wa Mahakama Kuu Prof Sifuna, akimtaka abatilishe agizo lililomweka Wambua “kwa matatizo makubwa ya kushindwa kulipa mahari”. Bw Omari amesema EACC haikumfichulia Jaji Esther Maina kwamba akaunti iliyofungwa ilikuwa inaitwa ‘Akaunti ya Daniel Wambua ya Kulipa Mahari’. Jaji Sifuna ameambiwa hiyo akaunti ya mahari ni ya akiba. Bw Omari alisema akaunti hiyo ilifunguliwa Machi 2, 2023, na ingedumu kwa miezi minne pekee akiongeza kwamba mteja wake alichangiwa na marafiki 957 na kiasi kikubwa cha mchango ilikuwa ni Sh200,000. Mnamo Agosti 10, 2023, EACC iliwasilisha kesi mbele ya Jaji Esther Maina na kueleza inahofia pesa zilizo katika akaunti ya Wambua katika Benki ya Equity alizipata kwa njia ya ufisadi. EACC iliomba akaunti tatu za Wambua zifungwe ikiwamo akaunti ya pesa za kulipia mahari iliyokuwa na Sh21 milioni. Akaunti hiyo kwa jina Daniel Wambui ikiwa na Sh21 milioni, Wambua anasema zilichangwa na kamati ya kupanga ndoa yake pamoja na marafiki 957. Baada ya EACC kueleza tashwishi hiyo ya EACC, Jaji Maina alifunga akaunti tatu za Wambua katika benki hiyo zikiwa na zaidi ya Sh26 milioni. Jaji Maina aliamuru akaunti hizo za Wambua zisalie zimefungwa kwa kipindi cha miezi sita EACC ikamilishe uchunguzi. Hapo ndipo Wambua aliwasilisha kesi ya dharura kupitia mawakili Danstan Omari na Martina Suiga, akilia hoi na kueleza wasiwasi wake kwamba “huenda akakosa kufunga ndoa na mwanamke ambaye moyo wake unampenda.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  